
		  Det er 1990-tallet. Vidars drøm er å leve et fritt liv som skeiv i Oslo. I stedet havner han i Stavanger. Sammen med de to vennene Knut og Arild, jakter han etter en å dele livet med i oljebyen. Konkurransen er knallhard. Hvor er mannen han leter etter? Og leter han på riktig sted?

			1. Kapittel

		  Vidar steg av bussen og ruslet bortover det fuktige fortauet. Sola presset skyene til side, og tittet ømt ned på ham. Nattas regnskyll, forvarselet om høsten som stod for tur, fordampet fra de grønnkledde trærne han passerte langs Breiavatnet.

			Det var lørdag. På Arneageren, det lille brosteinsbelagte torget med det rare navnet foran Kulturhuset i Stavanger, falbød kremmere ravsmykker og solbriller, mens optimistiske ildsjeler delte ut løpesedler for evig frelse.

			Vidar rundet Karisma-standen og stoppet utenfor ei plateforretning. Speilbildet i glassruta var nådeløst. Strevet med geléen var til liten nytte. Han dro hånden gjennom det strie blonde håret, uten at det hjalp. Heldigvis forkynte butikkvinduet den glade nyheten: Utgivelsen av enda en Absolute Music cd. Ordet ”tilbud” avgjorde saken.

			Ute på Arneageren igjen, med en ny plastpose i hånden, kikket han på klokka. Den nærmet seg ett. Det var tid for å treffe Knut og Arild på caféen. Han stakk innom Narvesen for å kjøpe Aftenposten. Avis og café hørte sammen. Mens han ventet på å betale, gløttet han bort på forsida til VG. Avisa for allmuen var bannlyst. Den ble kun lest i smug. Som nå. Når han var sikker på ikke å bli sett.

			Arild satt allerede ved et rundt vindusbord i caféens røykeavdeling. Dagbladet lå oppslått foran ham og dekket den hvite duken. Vidar var den eneste som røykte, men hadde likevel trumfet gjennom at de skulle sitte her.

			Arilds lusekofte var knappet helt opp. Magen under den hvite t-skjorta, gjenspeilte en rund og godslig personlighet. Det kortklipte mørkebrune håret rammet inn et rundt ansikt som foreløpig unngikk dobbelthakenes åk.

			«Har du ventet lenge,» spurte Vidar og satte seg ned i stolen overfor Arild.

			Han kikket opp fra avisa. «Nei. Jeg kom nettopp. Har du kjøpt en cd?» Arild så på plastposen Vidar la på bordet.

			«Ja. Ekte kunst» svarte Vidar og hengte jakka over stolryggen.

			«Enda en klassiker?» spurte Arild og rynket på nesa. «Få se.»

			Vidar skjøv posen over bordet idet ei ung blond servitør dukket opp og rakte ham en meny.

			«Har du bestilt noe?»

			«Hm? Nei. Jeg ville vente til dere kom,» sa Arild og snurpet munnen. «Mange schlägare her,» konstaterte han og slapp cd-en ned i posen. Absolute Music var absolutt ikke hans smak. Bjørn Eidsvåg og Jan Eggum lå mer i hans gate. Vidar derimot, nøyde seg med 10 på topplistene.

			«Skal vi ta en titt på hva de har? Til Knut kommer? Han pleier ikke være så presis at det gjør noe,» sa Arild.

			Vidar nikket.

			«Ostekakene her er gode, ikke sant?»

			«Jo.» Arild dro på det. «Men jeg tror jeg vil prøve noe annet i dag. Har du smakt Schwartzwaldkaka?

			«Nei. Jeg er ikke så begeistret for sjokoladekake.»

			«Jeg tar en likevel. Og du?»

			«Kanskje jeg skulle være litt sunn i dag? Og ta en salat?»

			Arild så skjevt på ham. «Ha, ha. Du mener vel gulrotkake?»

			«Ja. Jeg gjør nok det,» flirte Vidar.

			Da servitøren omsider fikk tid til å returnere til deres bord, bestilte de kakene samt en kopp kaffe hver. Hun smilte profesjonelt på tross av de sultne gjestene rundt henne som var krevende som gjøkunger.

			«Kan jeg få kikke litt i Dagbladet?» spurte Vidar.

			Arild rakte ham avisa og fikk Aftenposten i retur.

			Vidar bladde gjennom tabloiden, skummet overskriftene og sveipet over bildene. Alt for mye sport. Som vanlig. Han tittet på kritikken av den siste premieren på Nationaltheatret, selv om han visste han ikke kom til å se stykket. Han stoppet opp ved kontaktannonsene bak i avisa.

			«Fant du noen interessante menn i dag?»

			«Hva?»

			Arild hadde dukket ned i en artikkel om det nye Rikshospitalet.

			«Interessante menn. Fant du noen her?» sa Vidar og ristet demonstrativt på Dagbladet.

			«Interessante og interessante. Det var noen interessante tilfeller der, om ikke annet.»

			«Slik som denne her? ”Gutt 52 søker yngre lekekamerat.” Eller hør på denne da: ”Slank, velutrustet, gavmild mann, reiser mye, ønsker venner landet rundt.” Ja, ja. Noe må han vel bruke pengene på. Kanskje er dét måten å kvitte seg med studielånet mitt på, eller hva?» Vidar kikket på Arild over toppen av avisa.

			«Ja, særlig! Nei, det får være måte på,» svarte Arild og ristet på hodet med blikket fortsatt limt til Aftenposten.

			Vidar leste videre nedover kontaktannonsene. Plutselig utbrøt han: «Se her! En siddis er også ute på fisketur. ”Stavanger, gutt søker gutt. 30+/–, allsidige interesser. Ønsker fast forhold. Foto = Svar. NB! Seriøst. Bm. Hvor er du?” Hvor er du... Ja, han kan virkelig spørre. Jeg er nå her, om ikke annet. Lurer på hvem det kan være. Han høres nesten fristende ut.»

			«Han gjorde så,» sa Arild og bladde om.

			Servitøren hadde fått ledig tid, og gikk rundt med kaffekanna med påfyll. Vidar nikket bekreftende da hun stoppet ved deres bord. Han la fra seg avisa og smakte på gulrotkaka. Han greide ikke vente lenger på at Knut skulle komme.

			«Mm. Kjempegod,» mol Vidar. «Hvordan var din?»

			«Jo da. Den var god den òg.»

			«Nei men, har du sett. Der kommer jo Knut,» utbrøt Vidar da han så ham på gata utenfor.

			«Nå? Bare sånn cirka en halv time for sen,» sa han og så demonstrativt på klokka da Knut kom bort til dem. «Det er ikke verst. Til å være deg.»

			«Så, så» Knut rusket ham i håret idet han satte seg på stolen de hadde holdt av til ham. «Jeg traff Anne på Torget. Dere vet hvordan hun er. Umulig å komme fra.»

			«Kunne hun ikke bli med hit?» spurte Arild.

			«Nei. Hun hadde det travelt. Hun hadde en annen avtale. Det var i hvert fall det hun sa. Men hun oppholdt meg i minst et kvarter... Jeg skulle hilse så mye,» sa han og så på de to halvspiste kakene. «Dere har begynt allerede, ser jeg. Jeg må ha noe jeg også.»

			Han snudde seg etter servitøren, fikk straks øyekontakt og bestilt det han ville ha.

			«Har du hørt fra Christian?» spurte Vidar og foldet hendene rundt koppen. Varmen stakk i fingrene.

			«Ikke siden tirsdag. Jeg har ringt ham flere ganger, både i går og i dag, men han er aldri hjemme. Jeg la igjen beskjed til en av naboene hans. De har visst fellestelefon i gangen, eller noe slik,» sa Knut og tok en bit av Napoleonskaka han nettopp hadde fått. Han skylte vaniljekremen ned med kaffe.

			«Har han ikke ringt tilbake? Ennå?» spurte Vidar og kastet et kjapt blikk bort på Arild.

			«Han har det sikkert travelt,» sa Arild. «Liker han seg der oppe?»

			«Jo. Det virker som han trives på skolen. Det er mye å sette seg inn i. Og mye festing, så vidt jeg forstod.»

			«Der ser du.» Arild nikket, mest til seg selv. «Hva var det han skulle studere nå igjen. Økonomi?»

			«Handelshøgskolen ja.»

			«Høres kjedelig ut,» mumlet Vidar ned i kaffekoppen.

			«Har han tenkt seg en tur hjem snart?» spurte Arild og lente seg bakover i stolen mens han så på Vidar med rynket panne.

			«Han har ikke sagt noe om det. Jeg håper det.»

			Knut og Christian hadde vært sammen i et drøyt halvår. Christian var ni år yngre enn Knut. Han hadde jobbet i en platebutikk etter videregående, samtidig som han tok opp fag for å forbedre karakterene. I år kom han inn på siviløkonomstudiet, og kunne starte studentlivet. At det skulle skje i Bergen, og ikke i Stavanger, var tungt å fordøye for Knut. Men han måtte godta det. Både Knut, Vidar og Arild, som alle hadde fylt 29 år opptil flere ganger, var forlengst ferdige med studietida. Knut hadde ikke sett Christian siden han kjørte ham og flyttelasset hans opp til hybelen på Hatleberg studentby tvers over veien for Handelshøyskolen i Sandviken.

			«Dere da, har dere noe nytt å fortelle?» spurte Knut og grep Dagbladet. Han kikket uinteressert på forsidebildet.

			«Nei. Hva skulle det være? Pus er fortsatt mannen i mitt liv,» sa Arild.

			«Like feit fortsatt?» spurte Knut.

			«Han er ikke feit! Bare litt godt i hold,» forsvarte Arild pusen sin med som han fikk som kattunge av søstera på Varhaug året før. Etter at han ble kastrert, foretrakk Pus å spise, sove foran vedovnen, og ligge i armkroken til enhver som gadd å kose med ham. Ikke ulikt eieren sin.

			Etter å ha bladd raskt gjennom Rogalands Avis som Knut hadde med, rakte Vidar den lokale tabloiden til Arild.

			«Jeg har heller ikke noe nytt å fortelle,» sa han.

			Noe som ikke var helt sant. Han hadde vært på Sting kvelden før. Der så han en ny, spennende gutt. Ung, pen, slank med kortklippet mørkt hår. Kledd i koksgrå blazer, slips og svarte jeans. Dieselbukser, så vidt han kunne se. Dessverre fikk han ikke snakket med ham.

			«Men vi får se hva kvelden bringer. For vi skal vel på byen?»

			«Ja. Jo.» Arild dro på det. «Kanskje. Det begynner å bli ei stund siden nå.»

			«Helt siden i går,» skjøt Vidar inn.

			«Så ulikt deg.» Knut himlet med øynene. «At du orker. Springe på byen hver kveld. Men det kunne vært kjekt med en luftetur. Det er jo lørdag. Tross alt.»

			«Vi kan ha vorspiel hos meg,» foreslo Vidar. «Men jeg styrer ikke med middag, eller noe sånn. Det får holde med chips og dipp.»

			«Da kommer vi i åttetida. Hvis det er greit.» Knut så spørrende på de to andre. De nikket.

			Knut skrapte de siste restene med Napoleonskake av asjetten, spiste, og tørket munnen med servietten. «Jeg må pudre nesa,» proklamerte han og reiste seg opp. «Så får dere noen å snakke om.»

			De flirte.

			Idet Knuts hode forsvant ned trappa til toalettet i kjelleren, utbrøt Vidar: «Jaså. Så Christian den tause, ringer ikke. For en overraskelse.»

			«Nå må du ikke være så negativ. Det er vel ikke så lett å finne en telefonkiosk der oppe da,» sa Arild.

			«Ikke lett du liksom. Vil han ringe, så klarer han å ringe. Det er lysten det står på. Men slik har han alltid vært. Jeg fatter ikke hva Knut ser i ham.»

			Vidar tente en sigarett, trakk dypt inn og blåste røyken opp mot taket. Den la seg som en truende tordensky over bordet.

			«Det er ikke du som bestemmer hvem Knut skal være sammen med.»

			«Nei. Selvfølgelig ikke. Men har du ikke sett hvordan han behandler ham? Snurrer ham rundt lillefingeren. Bestemmer absolutt alt. Spør du meg, var det bare en lykke at han flyttet vekk. Knut ble en tøffel da han traff Christian.»

			«Da er det godt ingen spør deg. Av og til er du for vanskelig. Hvis jeg skulle finne meg en mann, ville jeg ikke våge å presentere ham.»

			Arilds blikk gled ut vinduet uten å se de lørdagstravle menneskene som hastet forbi. «Hvis jeg finner en da,» la han til.

			«Det gjør du helt sikkert. Men forhåpentligvis har du bedre smak. Du må i hvert fall være enig i at det er merkelig at han ikke har reist hjem én gang ennå,» fortsatte Vidar og understreket poenget med å knuse den nesten urøykte sigaretten i askebegeret.

			«Kanskje,» medga Arild.

			«Kanskje du liksom. Skal han være i et forhold, må han i det minste gidde å holde kontakten.»

			«Det var svært så engasjert du var,» sa Arild.

			Vidar skottet bort på nabobordet for å se om noen lyttet til det han sa, men de fire middelaldrende fruene var altfor opptatt med eget sladder til å ense andres. Praten fløy over hvitvinsglass og rekesmørbrød: «Har du hørt at?... Nei, det sier du ikke... Jeg trodde ikke det var sant.... Er det mulig?»

			«Jeg liker ikke at vennene mine behandles dårlig,» sa Vidar og snurret den tomme kaffekoppen mellom fingrene. «Christian er pen. Det kan jeg ikke benekte. Og han kan være sjarmerende, hvis han snur den siden til. Men han behandler ikke Knut slik han fortjener. Jeg må da få mene det?»

			«Selvfølgelig kan du mene hva du vil. Men du bør ikke blande deg i noe du ikke har noe med. Hvem Knut vil være sammen med er hans business. Ikke din. Eller min, for den saks skyld.»

			«Vi får nå se hvor lenge det holder.»

			«Der kommer han,» sa Arild idet Knuts hode dukket opp fra kjellertrappa. Vidar snudde seg i samme retning.

			«Nå, ble dere ferdige med meg, eller?» Knut så skjevt på dem idet han satte seg ned.

			«Nja...» Vidar dro på det. «Du kunne godt blitt litt lenger.»

			Arild så på klokka. «Jeg får komme meg hjemover. Siden du ikke gidder lage middag til meg, får jeg gjøre det selv. Da ble det klokka åtte, ikke sant?»

			Vidar nikket.

			De tilkalte servitøren og fikk betalt.

			Knut hadde bilen i parkeringshuset under Valberget, og gikk innover Skagen. Vidar så ham forsvinne av syne rundt hjørnet ved Tårngalleriet der Knut pleide å trene på S.A.T.S. Det var lett å se at Knut ikke var støttemedlem på helsestudioet.

			«Bli med og bad!» hadde Christian ropt fra foten av sanddyna en av de sommervarme lørdagene de hadde kjørt ned til Orrestranda.

			«Jeg venter litt. Gå du,» svarte Knut.

			Vidar hadde ligget på magen med lukkede øyne og nytt sola som strøk ham mykt nedover ryggen. Kun marehalmens søvndyssende visling hadde brutt roen før Christian forstyrret. Vidar glippet med øynene og så seg over skulderen. I den smale passasjen mellom to tuer med marehalm, så han den slanke ynglingen fly over sanden. Huden var gyllen, med et lett rosa skjær over den nakne, hvite stussen, som om noen hadde gitt ham ris for å være slem gutt. Idet Christian nådde vannet, kastet han seg uti Nordsjøen som for én gangs skyld lå stille.

			Knut, som lå på håndkledet ved siden av Vidar, satt halvveis oppreist. Støttet til albuene så han kjæresten sprute vann på de andre som hadde vasset utover, men som fortsatt stod og hutret med vann oppunder navlen. Skrikene røpet at det var så som så med badetemperaturen.

			Det var knapt en skrukk å se på Knuts solbrune, flate mage. Små sorte kruseduller pekte vei nedover fra navlen og inn under badebuksa. Tykt mørkt hår og blå øyne, nå skjult bak mørke solbriller, gjorde ham yngre ut enn han var. Biceps og lårmuskulatur var perfekte. Hverken for store eller for små.

			Vidar knep øynene igjen. Han visste hans egen kontorkropp ikke var like imponerende, selv om han var et par centimeter høyere enn Knut.

			Nå som Christian var borte og de omsider var alene, kunne de prate. Men han ville vente. Her, i nordenden av Orrestranda hadde han følt seg fri nok til å kaste badebuksa, slik de fleste andre hadde gjort. Mens han duppet av hadde solas varme kjærtegn antent en gnist. Han kunne ikke snu seg rundt ennå. Han måtte bli presentabel først.

			«Jeg liker det ikke?» sa Knut.

			«Hva da?»

			«At han skal flytte. Til Bergen.»

			Knut satte seg opp. Han bøyde seg fram, åpnet kjølebagen, tok ut ei flaske Solo og drakk.

			«Her. Vil du ha litt?» spurte han og holdt flaska fram for Vidar.

			«Takk,» svarte han og satte flasketuten mot munnen uten å tørke av først. Det var deilig med noe kaldt mot varmen.

			«Skal vi ta følge bort til bussholdeplassen?»

			Arild kom ut fra caféen og rev Vidar bort fra Jærens kilometerlange sandstrender og tilbake til Stavangers smale brosteinsgater. Vidar nikket og fulgte Arild opp til Domkirkeplassen der bussen ventet. Vidar satte seg inn sammen med tenåringene og pensjonistene, mens Arild ruslet hjemover til leiligheten sin på Storhaug.

		

	
		
			2. Kapittel

		  Vidar lukket døra og så seg rundt i leiligheten. Det var på tide å rydde. Riktignok var det bare Knut og Arild som skulle komme, men likevel. Før han plukket opp skjorta og genseren han hadde slengt fra seg på sofaen, og avisene som lå i en stabel ved siden av lenestolen, satte han på den nye cd-en. Han skrudde opp volumet, nok til å føle trøkket fra trommemaskinene, men ikke så høyt at naboene i blokka skulle klage.

			Etter å ha stappet avisene ned i en plastpose, klare for resirkulering, og slengt klærne inn på soverommet, dempet han musikken, åpnet skyvedøra og gikk ut på terrassen. Sola varmet i godkroken. Han fant fram en solstol, tok av seg t-skjorta og satte seg til rette med et glass Fanta og en sigarett. Leiligheten lå på Tjensvoll. Drabantbyen fra 1970-tallet i en skråning noen kilometer vest for sentrum, var bebygd med fireetasjers terrasseblokker, rekkehus og små eneboliger. Vidars endeleilighet lå på toppen av ei av terrasseblokkene øverst i bakken. Han var spart for innsyn, men velsignet med utsikt.

			Han nippet til brusen. Trakk inn røyk. Solstrålene kjælte med den nakne huden. Noen unger lekte på gata nedenfor. Latteren deres fløy oppover som luftbobler i vann. Vidar lukket øynene. Gårsdagens gutt på Sting var pen. Han hadde stått og stirret som en guttunge i snopebutikken foran en ekstra fristende sjokolade. Han hadde forsøkt å ikke glo. Han visste det kunne være ubehagelig. Det husket han fra sitt eget første besøk på Sting. Men det var umulig å ta vekk øynene. De fikk blikkontakt. Det virket i hvert fall slik. Men gutten forsvant før Vidar rakk å si hei. Vel, var han interessert, kom han tilbake. Hvor skulle han ellers gå. Kanskje var han der i kveld. Vidar håpet det.

			Han reiste seg opp, plutselig rastløs, og gikk bort til blomsterkassa som strakk seg i hele terrassens lengde. Prestekrager, løvetann, skvallerkål og noen andre ”urter” han ikke visste navnet på, strakte seg mot den blå himmelen. Han rykket en vissen stilk opp med rota. Han burde ta seg i sammen og rydde opp. Arild ville kjefte på ham hvis han så villniset.

			Rekkehus og eneboliger, omringet av terrasseblokker lik hans egen, spredde seg utover den flate sletta foran blokka der bakken sluttet. Bakenfor bydelen kneiste Ullandhaugtårnet potent, synlig for hele regionen. Tre jentunger fra rekkehusene nedenfor, hoppet strikk på en av gangstiene. Han trakk inn den begynnende magen. Ei av jentene hadde en pen far. Han pleide å jobbe i hagen, eller stelle med bilen utenfor rekkehuset. Dessverre var han ikke å se i dag. Ei halvgammel kvinne med langt mørkt hår, gikk tur med en golden retriever. Hunden trakk i båndet og snuste ivrig inn luktene som skjulte seg blant visne sommerblomster og nyfelt lauv. De første trærne var så smått begynte å strippe for vinteren.

			Han snudde ryggen til jentungene, kvinnen med bikkja og Ullandhaugtårnet, og tok på seg t-skjorta for å gå inn i stua. Trommemaskinene ble byttet ut med Alison Moyet. Han sank ned i lenestolen, slo ut fotskammelen og lente seg bakover. Han kom sent hjem i natt. Sola hadde gjort ham søvnig. Han lukket øynene og døste av.

			Det var tre år siden han flyttet til Stavanger. De første månedene var tunge. Overgangen fra et behagelig studentliv på Universitetet i Bergen, til jobben på Statoil på Forus, var stor. Han kjente ingen. Etter hvert gikk det bedre. Han kom inn i arbeidsrutinene og ble bedre kjent med kollegene. Spesielt Trygve og Hilde. De var godt gift på hver sin kant, men i motsetning til de andre kollegene kunne de snakke om annet enn fotball og egne barn.

			Vidar hadde ikke forestilt seg at han skulle ende opp her nede. Målet hadde vært å flytte til Oslo. Til storbyen der han kunne være anonym og leve det livet han ville uten at noen la seg opp i hva han gjorde. Bergen var for full av familie, gamle venner og bekjente, til at han kunne leve slik han lengtet etter der. Men jobbsøknadene til Oslo kom i retur alle som en med en ”takk for interessen, men beklager.” Mangelen på relevant arbeidspraksis, kveldsjobben i videobutikken på Minde talte tydeligvis ikke med, tvang ham til å søke jobber over hele landet. Likevel unngikk han Bergen, til tross for stillingsannonsene foreldrene fant til ham i avisene. Han ville vekk, men det sa han ikke til dem. Han var redd de skulle spørre om hvorfor. Til slutt fikk han napp hos Statoils hovedkontor i Stavanger.

			Mens han bodde hjemme, forsøkte han å være sammen med jenter. Det siste forholdet, med Kari, varte i nesten et halvt år. Hun var til og med på besøk hos foreldrene hans på Landås. Mora ble henrykt da hun omsider fikk treffe ei av kjærestene hans. Hun så sikkert for seg de blonde og blåøyde barnebarna hun kom til å få.

			Han hadde likt Kari. Hun var ei fresk og sporty jente fra Bodø. Og pen, med langt lyst Synnøve Solbakkenhår, slank og veltrent aerobicskropp med to små, faste bryster lik saftige villepler. De hadde det morsomt sammen. Men likevel. Noe hadde skurret. Det ble pinlig første gangen han skulle overnatte på loftshybelen hennes på Nordnes. Kari trodde han var sjenert, men sannheten var at han forlangte å slå av lyset for lettere å kunne forestille seg at det var Mel Gibson som lå under ham.

			Forholdet deres var dødsdømt. Baken hennes ble for bred. De små brystene for store. Duften hennes for blomsterfrisk. Huden for myk og håret for langt og glatt. Hun var for kvinnelig. Illusjonen om en barsk Hollywood-helt i senga, ble stadig vanskeligere å mane fram.

			Det var vondt å slå opp. Kari tok det tungt. Hun begynte å gråte. Ville vite hvorfor. Om han hadde truffet ei anna jente. Han ristet på hodet. Sa det ikke var hennes feil. At feilen lå hos ham. Hva feilen bestod i, greide han ikke å si. Den vage begrunnelsen hørtes ut som den feige bortforklaringen den var. Hun ble rasende. På freskt nordlandsvis kastet hun ham ut av hybelen med klar beskjed om å dra et visst sted. Dit det var langt varmere enn i Bergen denne sene vinterkvelden.

			Da hybeldøra smalt igjen bak ham, og han tuslet nedover trappene, følte han seg som en drittsekk. Han forstod raseriet hennes. Han hadde selv hørt hvor klisjéfylt unnskyldningen var. Som tatt fra en dårlig amerikansk såpeopera: ”It’s not you. It’s me.” Men da han skjøv opp ytterdøra ut til Nordnesveien, og kikket opp på de gråsvarte inkontinente skyene, med paraplyen glemt igjen oppe på Karis hybel, følte han likevel en overveldende lettelse. Lettelse over å slippe å være sammen med ei jente. 

			Han lovet seg selv at Kari var siste forsøk. Gikk det ikke med henne, gikk det ikke med noen.

			Etter det, mistet de kontakten. Vidar var glad til. Men fortsatt stakk det i magen når han tenkte tilbake på den siste kvelden.

			Rett før han flyttet fra Bergen, så han Kari med en ny kjæreste. De krysset fotgjengerovergangen ved Torgallmenningen, på vei ned mot Fisketorget. Hun la ikke merke til ham. Lykkelig gikk hun hånd i hånd, oppslukt av den nye gutten. Vidar så dem forsvinne inn i folkemengden. Han ble aldri enig med seg selv hva han syntes om det. At hun fant seg en ny type. Han burde vært glad på hennes vegne. Men likevel. Hun hadde vært det siste halmstrået. Det siste streite håpet.

			Han visste ingen ting om Stavangers homseliv før han flyttet. Hvor det var. Hvor stort det var. Om det i det hele tatt eksisterte.

			En mandag i kantina, overhørte han en kollega på nabobordet legge ut om det som hadde skjedd ham på lørdagskvelden. Sensasjonen var at han ble sjekket opp. Av en mann! Det ble fleipet med episoden, før samtalen gled over i vante spor, til gårsdagens fotballkamp.

			Vidar satt stum med ryggen til, og tygget lydløst på lunsjen. Han sugde til seg hvert ord, som en intenst uinteressert svamp. Navnet på stedet der en mann hadde sjekket opp en annen mann, limte seg fast: Sting. Det lød mystisk. Mørkt. Farlig. Forlokkende.

			Noen lørdagskvelder senere, hadde han bygget opp nok mot. Han skulle dit. Til Sting. Men han våget ikke gå direkte til caféen ved foten av Valbergtårnet. Først måtte han varmes grundig opp. Kvelden startet på Newsman. Han hang ved bardisken, kikket nervøst på de travle bartenderne som fylte opp halvliter etter halvliter, før uroen drev ham videre. Han drakk seg innover lysløypa. Til slutt lå promillen som et tykt nok lag over frykten, til at han våget tanken på å komme i mål.

			Han gikk ut i folkemylderet på Skagen, byens utelivsgate nummer én. Som et skjær i sjøen stod han midt i den trange gata og kikket opp. Der, i en glipe mellom to bygg, bak den eføybekledde lille skrenten, spiddet Valbergtårnet den nattsvarte himmelen. Hjertet hamret. Det føltes som to rosa neonpiler hang over hodet hans og blinket ”Homo – Homo”. Men ingen i strømmen som gled forbi, la merke til det. At han skulle på Sting. På homobar.

			Han stirret ned i bakken hele veien opp. Han løftet ikke blikket før han stod under det gamle branntårnet som raget over ham med massive grå steinvegger og irrgrønt kobbertak. De enkle benkene rundt foten, var tomme. Et ungt par satt tett omslynget på steingjerdet foran skråningen ned mot Vågen. Gutten la hånden rundt jentas nakke. Han kysset øreflippen hennes, og fortsatte nedover halsen. Hun holdt ham rundt livet og lente seg bakover med lukkede øyne. De la hverken merke til ham, eller utsikten over havna under dem. Vidar snudde seg bort. Det var det hvite trehuset på hjørnet av den bratte bakken ned mot Kirkegata, han var interessert i. Dør- og vinduskarmer var svartmalte. Bak vindusrutene satt folk rundt cafébord. De røykte, drakk og pratet. Som på alle andre caféer. Han nølte. Grov nevene lenger ned i bukselommene. Han tok et skritt mot inngangsdøra. Så et til. Snart stod han ved den lille trappa til inngangen. Det var ikke kø. Dørvakta, en utlending, tyrker eller araber, slapp ham inn.

			Da han stod i entréen, oppdaget han at stedet var delt i to fløyer. Han gikk til venstre, der det var mest folk. Det var ikke fullt, men alle bord var opptatt. Gjestene var i alle slags farger og antrekk. Lufta var tung av røyk, øl og stram hvitløk. Vidar stilte seg opp ved den lille bardisken. Han så seg rundt. Foran ham, ved et av vinduene, satt to jenter rundt et lite, marmoraktig cafébord. De delte ei flaske rødvin og snakket om en film han ikke hadde sett. Ei av jentene hadde en gullring i nesa. Det så vondt ut. Og litt ekkelt. Lenger inne i lokalet, oppe på en forhøyning, diskuterte noen franskmenn et eller annet han ikke skjønte, med galliske gestikuleringer.

			Vidar kjøpte seg en halvliter og ble stående ved baren. Sting så ikke ut til å være et typisk statoilsted. Men det så heller ikke ut som et homosted. Ingen av mennene brydde seg om ham. Mennene her inne flørtet med kvinnene. De skålte med dem. Spanderte røyk på dem. Målte dem fra pupp til bak. Slik som på alle andre utesteder. Det var ikke slik de sa i kantina. Det var bare vanlige mennesker her. Normale. Ingen slike som ham. Til og med de to rødvinsdrikkende, filmdiskuterende, neseringsjentene han trodde kanskje var slike som ham, var det ikke. Det sultne blikket de sendte den langhåra gutten med den faste rumpa som gikk forbi, pulveriserte det håpet.

			Skuffet snudde han ryggen til og gikk ut i entréen. Han tuslet inn i høyrefløyen. Der var det færre folk og ledige sitteplasser. Han vaglet seg opp på en barstol ved bardisken. Han ville drikke opp ølet i fred og dra hjem. Det var ikke noe poeng i å bli.

			Men da han løftet øynene fra ølglasset, merket han det. Selv gjennom den alkotunge, selvmedlidende melankolitåka, merket han at stemningen var annerledes. Det samme var klientellet. Entréen var ei grense. Et skille mellom to verdener.

			To menn som lente seg inntil den ene veggen, hadde pratet sammen da han kom inn. Nå gransket de ham taust. Spesielt den ene av dem, en kraftig fyr i dongeriklær, stirret. Blikket målte ham nådeløst. Det føltes som å være kalv på fesjå, rett før budgivingen. Det var ubehagelig, men samtidig det han hadde oppsøkt. Vidar ble sittende på barstolen. Han klamret seg til ølglasset, livbøyen i fremmed farvann, og konsentrerte seg om å se rett fram. Nå da han var her, visste han ikke hvordan han skulle takle det. Å bli avkledd med blikket av andre menn. Han likte det. Samtidig skremte det ham. Han var ikke klar. Ikke ennå. Ikke så plutselig. Og i hvert fall ikke for den ekle dongerifyren.

			Nervene roet seg da kvelden ble eldre. Høyrefløyen ble fylt opp. Det var beroligende å bli del av en mengde. Det som overrasket ham var hvor normale folk så ut. Han hadde forberedt seg på feminine gutter. Det var noen med knekk i håndleddet, men de fleste så streite ut. Selv om de ikke var det. At det skulle være så mange jenter her, hadde han heller ikke forestilt seg.

			Vidar betraktet menneskene fra toppen av barstolen. To unge menn ved siden av ham, holdt rundt hverandre og klinte som tenåringer. Han forsøkte å ikke glo, men klarte ikke å la være. Det ble for pirrende. Han hadde aldri sett slikt før. Det var mye mer spennende enn heteroparet som kysset på steingjerdet utenfor.

			Senere på natta stilte en mann seg opp ved siden av barstolen hans. Mens mannen bestilte et glass rødvin fra bartenderen, kikket han på Vidar.

			«Hei,» sa han og smilte.

			Vidar visste hva han skulle si. Mannen var den første som snakket til ham den kvelden.

			«Hei,» stotret han tilbake.

			«Hva heter du?» spurte mannen og presenterte seg selv som Nils.

			Han var trønder. Høy, med smilehull og milde grå øyne under den lyse sideskillen. Han så ikke så verst ut, selv om han antakelig hadde passert førti. Ikledd dress og et svart slips med grønne striper festet til den hvite skjorta med ei gullnål, minnet han mer om en eiendomsmegler på jobb enn en fast gjest på Sting. Etter innledende småprat, spurte han om Vidar ville ha en drink på hotellrommet hans.

			«Nei. Eh, nei takk, mener jeg. Jeg hadde ikke tenkt å gå så tidlig,» sa han selv om klokka nærmet seg tre.

			Nils bare smilte, la hånden på skulderen hans og ble stående å prate.

			På tampen av kvelden ble ølkrana stengt. Vidars glass var tomt. Nils drakk den siste slanten med vin.

			«Er du sikker på at du ikke vil ha en liten gin & tonic før du tar kvelden?» spurte han og satte fra seg vinglasset på bardisken.

			Magen verket. Vidar var livredd for å stige ned fra barstolen. Samtidig lengtet han etter å rive dressjakka av Nils, slite i stykker skjorta og kaste ham på rygg.

			Han nikket. Hånden, den første homohånden som noensinne hadde berørt ham, gjorde utslaget. Selv om det kun hadde vart et sekund eller to, kjente han fortsatt varmen, fingrene som forsiktig hadde klemt på skulderen. Han ville kjenne den hånden på seg en gang til.

			Side ved side gikk de tause ned bakken fra Valberget til hotellet der Nils bodde på Skagenkaien. Sommerfuglene flakset panisk. Vidar fryktet han skulle kaste opp, men det var for sent å snu.

			Nils så seg kjapt rundt idet de kom inn i resepsjonen, men den ensomme nattevakta gjorde ikke annet enn å nikke til dem da de gikk mot heisen.

			Minibaren fikk stå i fred. Da døra gikk i lås bak dem, strøk Nils varsomt nedover ryggen hans. Vidar stod stiv mens han så Nils lukke øynene og kysse ham i pannen, mellom øynene, før munnen hans la seg mot Vidars. Da tunga lirket seg inn mellom Vidars sammenknepne lepper, inn i munnen og fikk kontakt med hans, var det som et elektrisk støt sjokkstartet den lamslåtte kroppen. Han trakk Nils inntil seg og skjønte for første gang i sitt liv hva som var vitsen med å kysse.

			De sank ned på senga. Nils strøk hånden oppover låret hans, før han like etter trakk seg bort for å løsne på slipset. Vidar kjente seg blyg da de kledde av seg, beskjemmet over ereksjonen, og bøyde seg til side for å legge klærne i en haug på den ene stolen ved siden av senga.

			Da de begge var nakne, skjøv Nils ham bakover så han ble liggende på rygg oppå dyna. Nils la seg ved siden av ham og strøk ham over magen. Tunga gled oppover halsen, langs haka og opp til munnen. Hånden la seg om lemmet hans og klemte til. Tommelen strøk over strengen. Vidar trakk pusten. Han lukket øynene og kjente hånden som gled fram og tilbake. Han klemte lårene sammen og kom som ei overfylt ketchupflaske.

			Nei! tenkte han og knep øynene igjen.

			Nils stanset da han forstod Vidar allerede var i mål. Han slapp taket, kikket ned i dyna et par sekunder, før han løftet blikket og sa: «Det gjør ikke noe.»

			Nils la seg tettere inntil ham og plasserte Vidars ene bein mellom sine egne lår.

			«Gjør som dette,» hvisket han og førte Vidars hånd ned til seg selv.

			Det var første gang Vidar kjente på en annen mann. Fingertuppene gled over de to små kulene, skjøre som vaktelegg. Hånden gled oppover glansen og festet grepet. Nils var stor. Større enn ham selv. Han begynte å dra.

			Nils pustet tyngre ned i halsgropen hans.

			«Raskere,» mumlet han.

			Vidar økte farten. Nils’ lår låste seg om beinet hans.

			Plutselig var det som en krampe tok ham. Han klemte Vidar hardt inntil seg og stønnet.

			Varm væske klebet seg til fingrene. Vidar beholdt grepet. Han kjente Nils bli slapp, og hele kroppen synke sammen.

			Etter å ha tørket seg med Kleenex, sovnet Vidar med Nils’ armer rundt seg. Tida for Mel Gibson og avslåtte lys var over. Vidar visste han hadde funnet hjem.

			Neste morgen, etter å ha elsket en gang til, gikk Vidar på badet først. Da han steg ut av dusjen, hørte han en telefon, fulgt av Nils’ dempede stemme.

			Han stilte seg ved badedøra mens han tørket seg.

			«Pappa er glad i deg også,» hørte han fra den andre siden av døra, før det ble stille.

			Vidar dro på seg trusa og åpnet badedøra. Nils satt ved skrivebordet. Han så opp fra telefonen da Vidar kom ut.

			«Hvem var det som ringte?»

			Nils snudde seg bort. Han stirret ut vinduet, mot de gamle trehusene på den andre siden av Vågen. Vidar satte seg på senga.

			«Har du barn?»

			Nils nikket.

			«To,» sa han.

			Først nå la Vidar merke til ringen på høyre hånd. En enkel gullring. En ring han ikke hadde lagt merke til natta før.

			«Og du er gift?» spurte han og strakte seg etter t-skjorta fra kleshaugen på stolen.

			Nils nikket igjen. Han snudde seg mot Vidar.

			«Jeg reiser til Trondheim i kveld.»

			Han trakk pusten, som om han gjorde seg klar for å hoppe utfor et stup.

			«Jeg skulle gjerne tatt deg med ned til frokost. Men du vet,» sa han og slo ut med armene med et gledesløst smil. «Det blir litt vanskelig å forklare hvem du er. Til de andre på årsmøtet her,» fortsatte han.

			Vidar trakk på seg buksa. Han hadde ikke lyst til å møte noen andre. Samtidig hadde han ikke lyst til å gå.

			«Ta vare på deg selv,» sa Nils og reiste seg opp.

			De omfavnet hverandre før Nils slapp ham ut. Vidar ville ikke slippe taket. Han trakk inn duften hans, en blanding av svette, rødvin og et svakt hint av gårsdagens etterbarberingsvann, før han gjorde seg klar til å gå.

			Vidar så seg tilbake kun en gang da han gikk bortover den morgenstille hotellkorridoren, smykket med skilt som sa ”Ikke forstyrr”. Døra inn til Nils forble lukket.

			Han tenkte ofte på Nils de neste ukene. Fantaserte om ham. På å ligge i armene hans. Stryke over det ru, nybarberte kinnet. Bade i lukta fra da de tok farvel. Men han så ham aldri igjen. Å lete etter en Nils i telefonkatalogen, var håpløst. Og en gift tobarnsfar på den andre kanten av landet, var uansett dødfødt.

